CELEX: 32015R1125
Language: el
Date: 2015-07-10 00:00:00
Title: Κανονισμός (ΕΕ) 2015/1125 της Επιτροπής, της 10ης Ιουλίου 2015, σχετικά με την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων για το Katsuobushi (αποξηραμένο κοπάνι) και ορισμένα είδη καπνιστής ρέγκας Βαλτικής (Κείμενο που παρουσιάζει ενδιαφέρον για τον ΕΟΧ)

11.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 184/7
            
         ΚΑΝΟΝΙΣΜΌΣ (ΕΕ) 2015/1125 ΤΗΣ ΕΠΙΤΡΟΠΉΣ
   της 10ης Ιουλίου 2015
   σχετικά με την τροποποίηση του κανονισμού (ΕΚ) αριθ. 1881/2006 όσον αφορά τον καθορισμό μέγιστων επιτρεπτών επιπέδων για το Katsuobushi (αποξηραμένο κοπάνι) και ορισμένα είδη καπνιστής ρέγκας Βαλτικής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1881/2006 της Επιτροπής (2) καθορίζει τα μέγιστα επιτρεπτά επίπεδα για πολυκυκλικούς αρωματικούς υδρογονάνθρακες (ΠΑΥ) σε τρόφιμα.
            
         
               (2)
            
            
               Σύμφωνα με τον κανονισμό, τα μέγιστα επιτρεπτά επίπεδα για τους πολυκυκλικούς αρωματικούς υδρογονάνθρακες πρέπει να είναι ασφαλή και να είναι στο κατώτερο ευλόγως εφικτό επίπεδο με βάση τις ορθές πρακτικές παραγωγής και ξήρανσης, καθώς και τις ορθές γεωργικές/αλιευτικές πρακτικές. Το 2011 τα στοιχεία για τα καπνιστά ψάρια έδειξαν ότι ήταν εφικτά τα χαμηλότερα μέγιστα επιτρεπτά επίπεδα ΠΑΥ και θεσπίστηκαν με τον κανονισμό (ΕΕ) αριθ. 835/2011 της Επιτροπής (3). Ωστόσο, σε ορισμένες περιπτώσεις ήταν απαραίτητες ορισμένες αναπροσαρμογές της ισχύουσας τεχνολογίας καπνισμού. Ως εκ τούτου χορηγήθηκε μεταβατική περίοδος τριών ετών πριν την έναρξη ισχύος των χαμηλότερων μέγιστων επιτρεπτών επιπέδων την 1η Σεπτεμβρίου 2014.
            
         
               (3)
            
            
               Το Katsuobushi είναι ένα παραδοσιακό ιαπωνικό τρόφιμο που παρασκευάζεται από κοπάνι. Η διαδικασία παρασκευής του περιλαμβάνει τον τεμαχισμό σε φιλέτα, βράσιμο και αφαίρεση των οστών, ακολουθούμενη από διαδικασία ξήρανσης/καπνισμού πάνω από ξύλα που καίγονται. Οι ιαπωνικές αρχές παρέσχον πρόσφατα αποδεικτικά στοιχεία που αποδεικνύουν ότι, παρά την εφαρμογή ορθών πρακτικών καπνισμού στον μεγαλύτερο δυνατό βαθμό, δεν επιτυγχάνονται τα χαμηλότερα επιτρεπτά επίπεδα για τους ΠΑΥ στο εν λόγω προϊόν. Ως εκ τούτου, είναι σκόπιμο να αλλάξουν τα ισχύοντα μέγιστα επίπεδα ΠΑΥ στο Katsuobushi σε αυτά που εφαρμόζονταν πριν από την 1η Σεπτεμβρίου 2014.
            
         
               (4)
            
            
               Η ονομασία του προϊόντος «Sprotid» αποτελεί γενική παραδοσιακή ονομασία στην Εσθονία για ένα προϊόν το οποίο κατά παράδοση μπορεί να περιέχει τόσο σαρδελόρεγκα (Sprattus sprattus) όσο και ρέγκα Βαλτικής (Clupea harengus membras), ανάλογα με την εποχή και τη διαθεσιμότητα. Και τα δύο ψάρια είναι συγκρίσιμου μεγέθους και ταξινομούνται στους ιχθείς μικρής κλίμακας. Η επισήμανση του «Sprotid» αναφέρει αν το προϊόν περιέχει σαρδελόρεγκες και ρέγκα Βαλτικής ή ένα μείγμα αυτών, με την αναλογία που υπάρχει σε κάθε είδος ιχθύων. Η διαδικασία του καπνισμού για αυτή τη μικρή ρέγκα Βαλτικής είναι η ίδια με αυτή που εφαρμόζεται στις σαρδελόρεγκες και, κατά συνέπεια, τα επίπεδα ΠΑΥ στις μικρές ρέγκες Βαλτικής είναι παρόμοια με αυτά που περιέχονται στην καπνιστή σαρδελόρεγκα. Ως εκ τούτου, είναι σκόπιμο να καθοριστεί το ίδιο μέγιστο επίπεδο για τις καπνιστές μικρές ρέγκες Βαλτικής και τις κονσερβοποιημένες καπνιστές μικρές ρέγκες όπως για τις καπνιστές σαρδελόρεγκες και τις κονσερβοποιημένες καπνιστές σαρδελόρεγκες.
            
         
               (5)
            
            
               Η νομοθεσία σχετικά με την κοινή οργάνωση των αγορών στον τομέα των προϊόντων αλιείας και υδατοκαλλιέργειας έχει αντικατασταθεί, επιβάλλοντας αλλαγές σε ορισμένες σημειώσεις. Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Ιουλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 37 της 13.2.1993, σ. 1.
   
      (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).
   
      (3)  Κανονισμός (ΕΕ) αριθ. 835/2011 της Επιτροπής, της 19ης Αυγούστου 2011, σχετικά με την τροποποίηση του κανονισμού (ΕΚ) αριθ. 1881/2006 για καθορισμό μέγιστων επιτρεπτών επιπέδων για πολυκυκλικούς αρωματικούς υδρογονάνθρακες σε τρόφιμα (ΕΕ L 215 της 20.8.2011, σ. 4).
   
      ΠΑΡΑΡΤΗΜΑ
      Το παράρτημα του κανονισμού (ΕΚ) αριθ. 1881/2006 τροποποιείται ως εξής:
      
                  1.
               
               
                  Τμήμα 6: Οι πολυκλικοί αρωματικοί υδρογονάνθρακες αντικαθίστανται από τα εξής:
                  
                     «Τμήμα 6: Πολυκυκλικοί αρωματικοί υδρογονάνθρακες
                  
                  
                              Τρόφιμα
                           
                           
                              Μέγιστα επιτρεπτά επίπεδα (μg/kg)
                           
                        
                              6.1
                           
                           
                              Βενζο[a]πυρένιο, βενζο[a]ανθρακένιο, βενζο[b]φλουορανθένιο και χρυσένιο
                           
                           
                              Βενζο[a]πυρένιο
                           
                           
                              Άθροισμα βενζο[a]πυρενίου, βενζο[a]ανθρακενίου, βενζο[b]φλουορανθενίου και χρυσενίου (45)
                           
                        
                              6.1.1
                           
                           
                              Έλαια και λίπη (εξαιρουμένου του βουτύρου κακάο και του ελαίου κοκοφοίνικα) που προορίζονται για άμεση κατανάλωση από τον άνθρωπο ή για χρήση ως συστατικά σε τρόφιμα
                           
                           
                              2,0
                           
                           
                              10,0
                           
                        
                              6.1.2
                           
                           
                              Βάλανοι κακάο και παράγωγα προϊόντα
                           
                           
                              5,0 μg/kg λίπος από την 1.4.2013
                           
                           
                              35,0 μg/kg λίπος από την 1.4.2013 έως τις 31.3.2015
                              30,0 μg/kg λίπος από την 1.4.2015
                           
                        
                              6.1.3
                           
                           
                              Το έλαιο κοκοφοίνικα δεν προορίζεται για άμεση κατανάλωση από τον άνθρωπο ή για χρήση ως συστατικό τροφίμων
                           
                           
                              2,0
                           
                           
                              20,0
                           
                        
                              6.1.4
                           
                           
                              Καπνιστά κρέατα και καπνιστά προϊόντα με βάση το κρέας
                           
                           
                              5,0 έως 31.8.2014
                              2,0 από 1.9.2014
                           
                           
                              30,0 από την 1.9.2012 έως τις 31.8.2014
                              12,0 από 1.9.2014
                           
                        
                              6.1.5
                           
                           
                              Σάρκα καπνιστών ψαριών και καπνιστά προϊόντα αλιείας (25) (36), εξαιρουμένων των δίθυρων μαλακίων που απαριθμούνται στα σημεία 6.1.6 και 6.1.7. Το μέγιστο επίπεδο για τα καπνιστά μαλακόστρακα εφαρμόζεται σε σάρκα από αποφύσεις και κοιλία (44). Στην περίπτωση καπνιστών καβουριών και καρκινοειδών μαλακοστράκων (Brachyura και Anomura) εφαρμόζεται στη σάρκα ψαριών από αποφύσεις.
                           
                           
                              5,0 έως 31.8.2014
                              2,0 από 1.9.2014
                           
                           
                              30,0 από την 1.9.2012 έως τις 31.8.2014
                              12,0 από 1.9.2014
                           
                        
                              6.1.6
                           
                           
                              Καπνιστές σαρδελόρεκγες και κονσερβοποιημένες καπνιστές σαρδελόρεγκες (25) (47) (Sprattus sprattus)· Καπνιστή ρέγκα Βαλτικής μήκους ≤ 14 cm και κονσερβοποιημένη καπνιστή ρέγκα Βαλτικής μήκους ≤ 14 cm (25) (47) (Clupea harengus membras)· Katsuobushi (αποξηραμένο κοπάνι, Katsuwonus pelamis)· δίθυρα μαλάκια (νωπά, διατηρημένα με απλή ψύξη ή κατεψυγμένα) (26)· κρέας που έχει υποβληθεί σε θερμική επεξεργασία και προϊόντα με βάση το κρέας που έχουν υποβληθεί σε θερμική επεξεργασία (46) τα οποία πωλούνται στον τελικό καταναλωτή
                           
                           
                              5,0
                           
                           
                              30,0
                           
                        
                              6.1.7
                           
                           
                              Δίθυρα μαλάκια (36) (καπνιστά)
                           
                           
                              6,0
                           
                           
                              35,0
                           
                        
                              6.1.8
                           
                           
                              Μεταποιημένα τρόφιμα με βάση τα δημητριακά και παιδικές τροφές για βρέφη και μικρά παιδιά (3) (29)
                           
                           
                              1,0
                           
                           
                              1,0
                           
                        
                              6.1.9
                           
                           
                              Παρασκευάσματα για βρέφη και παρασκευάσματα δεύτερης βρεφικής ηλικίας, συμπεριλαμβανομένου του γάλακτος για βρέφη και του γάλακτος δεύτερης βρεφικής ηλικίας (8) (29)
                           
                           
                              1,0
                           
                           
                              1,0
                           
                        
                              6.1.10
                           
                           
                              Διαιτητικά τρόφιμα για ειδικούς ιατρικούς σκοπούς (9) (29) που προορίζονται ειδικά για βρέφη
                           
                           
                              1,0
                           
                           
                              1,0»
                           
                        
            
                  2.
               
               
                  Το κείμενο της υποσημείωσης (26) αντικαθίσταται από το ακόλουθο κείμενο:
                  
                              «(26)
                           
                           
                              Τα τρόφιμα που υπάγονται στις κατηγορίες γ) και θ) του καταλόγου του παραρτήματος I του κανονισμού (ΕΕ) αριθ. 1379/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την κοινή οργάνωση των αγορών των προϊόντων αλιείας και υδατοκαλλιέργειας, την τροποποίηση των κανονισμών του Συμβουλίου (ΕΚ) αριθ. 1184/2006 και (ΕΚ) αριθ. 1224/2009 και την κατάργηση του κανονισμού (ΕΚ) αριθ. 104/2000 του Συμβουλίου (ΕΕ L 354 της 28.12.2013, σ. 1), κατά περίπτωση (είδη όπως απαριθμούνται στην αντίστοιχη καταχώριση). Στην περίπτωση των τροφίμων που έχουν υποστεί ξήρανση, αραίωση, μεταποίηση ή/και έχουν προκύψει από συνδυασμό περισσότερων του ενός συστατικών, ισχύει το άρθρο 2 παράγραφοι 1 και 2. Στην περίπτωση των οστράκων Pecten maximus, το μέγιστο όριο ισχύει για μόνο τον προσαγωγό μυ και τη γονάδα.».
                           
                        
            
                  3.
               
               
                  Το κείμενο της υποσημείωσης (36) αντικαθίσταται από το ακόλουθο κείμενο:
                  
                              «(36)
                           
                           
                              Τρόφιμα που απαριθμούνται σε αυτή την κατηγορία όπως καθορίζεται στις κατηγορίες β), γ) και θ) του καταλόγου του παραρτήματος Ι του κανονισμού (ΕΕ) αριθ. 1379/2013.».